पाएं अपने शहर की ताज़ा ख़बरें और फ्री ई-पेपरडाउनलोड करें
करीब 6 महीने पहले ही गांव बीजणा नजदीक बाइक सवार फौजी पर हुआ जानलेवा हमला उसकी पुलिस कर्मचारी पत्नी ने ही करवाया था। चरखी दादरी महिला थाना में तैनात महिला हवलदार ने अपने प्रेमी व उसके चचेरे भाई के साथ साजिश के तहत हमला करवाया था। ताकि फौजी अपनी महिला हवलदार पत्नी के नाजायज संबंधों के बीच न आ सके। झोझू कलां थाना पुलिस ने शनिवार को महिला थाना में आकर हवलदार पूनम को गिरफ्तार किया और विभिन्न धाराओं के तहत केस दर्ज कर कार्रवाई शुरू कर दी गई है।
पुलिस पूछताछ में सामने आया है कि गांव नौरंगाबास जाटान निवासी फौजी सज्जन सिंह 27 अक्टूबर को बाजार में अपनी पत्नी हवलदार पूनम के साथ आया हुआ था। अपना कार्य करने के बाद दोनों ही गांव जाने लगे तो पूनम ने उसकी बाइक पर बैठने से मना कर दिया।
पूनम ने थाने से अपनी स्कूटी ली और आगे आगे चलानी शुरू कर दी। पीछे उसका पति सज्जन सिंह बाइक लेकर चल रहा था। रात करीब 8 बजे दोनों गांव बीजणा नजदीक पहुंचे ही थे कि पीछे चल रहे सज्जन की बाइक को कार ने टक्कर मार दी। सज्जन के गिरते ही कार सवार दो युवक उसे उठाकर खेतों में ले गए और वहां डंडा व कुल्हाड़ी से हमला कर दिया। इसके बाद पूनम वापस अपनी स्कूटी को मोड़कर वहां पहुंची।
शक न हो इसलिए प्रेमी ने मारे थे पति के सामने थप्पड़
महिला पुलिस कर्मचारी ने अपने पति को जान से मरवाने के लिए पूरी साजिश रची थी। वहीं पूनम पर किसी को भी शक न हो इसके लिए अपने प्रेमी व हमलावर राहुल को खुद पर भी हमला करने के लिए कहा था। जिस समय सज्जन सिंह बूरी तरह घायल था उस समय पूनम वहां पहुंची थी। जहां घायल पड़े सज्जन के सामने ही राहुल व उसके चचेरे भाई संदीप ने पूनम को कई थप्पड़ भी जड़े थे। इसके बाद झोझू कलां थाना में जो एफआईआर दर्ज हुई उसमें पूनम पर भी हमले की शिकायत दी गई थी
एसपी पर अशोभनीय टिप्पणी कर की थी वीडियो वायरल
शहर के गौशाला मौहल्ला निवासी राहुल ने 22 अप्रैल को एसपी विनोद कुमार सहित जिला पुलिस कर्मचारियों पर अशोभनीय टिप्पणी की थी। यह वीडियो बनाकर राहुल ने सोशल मीडिया पर इस वीडियो को वायरल किया था। इसके बाद बस स्टैंड पुलिस चौकी इंचार्ज जोरा सिंह ने सिटी थाना पुलिस को राहुल के खिलाफ शिकायत दी थी। ऐसे में पुलिस ने 22 अप्रैल की रात को ही राहुल को गिरफ्तार कर लिया था।
जल्द गिरफ्तार होंगे अन्य आरोपी
मामले में महिला थाना की हवलदार पूनम को झोझू कलां पुलिस ने गिरफ्तार कर लिया है। वहीं अब मामले में राहुल व उसका चचेरा भाई संदीप को जल्द ही गिरफ्तार कर कार्रवाई की जाएगी।'' -पवन कुमार, पुलिस प्रवक्ता।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva zho_Hant eng_Latn